Урышымрэ БищIомрэ я зи чэзу ехъулIэныгъэхэр
Урысей Федерацэм бэнэкIэ хуитымкIэ 2020 гъэм и чемпионатыр Наро-Фоминск къалэм иджыблагъэ щекIуэкIащ. Абы къыщыхэжаныкIахэщ ди лъахэгъухэу Урыш Анзоррэ БищIо Тимуррэ.
БэнэкIэ хуитымкIэ ди къэралым щынэхъ лъэщ дыдэхэм хабжэ Урыш Анзор Урысей Федерацэми Европэми мызэ-мытIэу я чемпионщ, Лондон щекIуэкIа Олимпиадэм 2012 гъэм хэтащ. КъищынэмыщIауэ, дунейпсо зэхьэзэхуэхэм ехъулIэныгъэ инхэр щиIащ, УФ-м спортымкIэ щIыхь зиIэ и мастерщ, къэралым и командэ къыхэхам 2009-м лъандэрэ ираджэ зэпытщ. Мис аргуэруи абы дигъэгуфIащ: килограмм 92-м нэс зи хьэлъагъхэм я зэпеуэм домбеякъ медалыр къыщихьащ. Зэхьэзэхуэ зэмылIэужьыгъуэхэм зэрыхэтрэ ар Анзор и епщыкIущанэ дамыгъэ лъапIэщ.
Урышым зыкъыкIэригъэхуакъым Дунейпсо кубокыр зыIэщIэлъ БищIо Тимур. БэнакIуэ лъэщ куэд щызэхуэса килограмм 74-м нэс зи хьэлъагъхэм я зэхьэзэхуэм ар ещанэ щыхъуащ.
Хьэтау Ислъам.
